Document ID: 32012R0617

RÅDETS FORORDNING (EU) Nr. 617/2012
af 10. juli 2012
om ændring af forordning (EF) nr. 174/2005 om indførelse af restriktioner for levering af bistand i tilknytning til militære aktiviteter til Côte d’Ivoire
RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde, særlig artikel 215,
under henvisning til Rådets afgørelse 2012/371/FUSP af 10. juli 2012 om ændring af afgørelse 2010/656/FUSP om forlængelse af de restriktive foranstaltninger over for Côte d'Ivoire (1),
under henvisning til det fælles forslag fra Unionens højtstående repræsentant for udenrigsanliggender og sikkerhedspolitik og fra Europa-Kommissionen, og
ud fra følgende betragtninger:
(1)
Den 29. oktober 2010 vedtog Rådet afgørelse 2010/656/FUSP (2) om forlængelse af de restriktive foranstaltninger over for Côte d'Ivoire og om ophævelse af fælles holdning 2004/852/FUSP (3). Rådets forordning (EF) nr. 174/2005 (4), der oprindeligt blev vedtaget for at iværksætte fælles holdning 2004/852/FUSP, giver også afgørelse 2010/656/FUSP virkning på EU-plan ved at indføre restriktioner for levering af bistand i tilknytning til militære aktiviteter til Côte d'Ivoire.
(2)
Afgørelse 2012/371/FUSP tilpasser omfanget af afgørelse 2010/656/FUSP i lyset af De Forenede Nationers Sikkerhedsråds resolution 2045 (2012) og ophæver restriktionerne på levering af teknisk og finansiel bistand i forbindelse med militære aktiviteter. Den ophæver også restriktionerne vedrørende levering af teknisk og finansiel bistand til udstyr, der kan anvendes til intern undertrykkelse.
(3)
Da disse foranstaltninger falder ind under anvendelsesområdet for traktaten om Den Europæiske Unions funktionsmåde, er lovgivning på EU-plan nødvendig for at gennemføre dem navnlig med henblik på at sikre, at de erhvervsdrivende i alle medlemsstaterne anvender dem ensartet.
(4)
Forordning (EF) nr. 174/2005 bør derfor ændres i overensstemmelse hermed.
(5)
For at sikre, at de i denne forordning fastsatte foranstaltninger er effektive, bør denne forordning træde i kraft på dagen for offentliggørelsen -
VEDTAGET DENNE FORORDNING:
Artikel 1
I forordning (EF) nr. 174/2005 foretages følgende ændringer:
1)
Artikel 1 affattes således:
»Artikel 1
I denne forordning betyder »Sanktionskomitéen« den komité, der er nedsat under De Forenede Nationers Sikkerhedsråd i henhold til punkt 14 i FN's Sikkerhedsråds resolution (UNSCR) 1572 (2004).«
2)
Artikel 2 ophæves.
3)
Artikel 3 affattes således:
»Artikel 3
Det er forbudt:
a)
direkte eller indirekte at sælge, levere, overføre eller eksportere udstyr, som kan anvendes til intern undertrykkelse, jf. listen i bilag I, uanset om det har oprindelse i Unionen eller ej, til personer, enheder eller organer i Côte d'Ivoire eller til brug i dette land
b)
bevidst og forsætligt at deltage i aktiviteter, der direkte eller indirekte har til formål eller til følge at fremme de i denne artikels litra a) omhandlede aktiviteter.«
4)
Artikel 4 ophæves.
5)
Artikel 4a, stk. 1 og 2, affattes således:
»1. Uanset artikel 3 kan den kompetente myndighed, jf. listen i bilag II, i den medlemsstat, hvor eksportøren eller tjenesteudbyderen er etableret, på betingelser, som myndigheden skønner passende, tillade salg, levering, overførsel eller eksport af udstyr, som ikke er bestemt til at dræbe, og som er omfattet af bilag I, når den har fastslået, at det pågældende udstyr alene skal sætte de ivorianske sikkerhedsstyrker i stand til udelukkende at foretage magtudøvelse, der er hensigtsmæssig og af et rimeligt omfang for at opretholde den offentlige orden.
2. Uanset artikel 3 kan den kompetente myndighed, jf. listen i bilag II, i den medlemsstat, hvor eksportøren eller tjenesteudbyderen er etableret, på betingelser som myndigheden skønner passende, tillade salg, levering, overførsel eller eksport af udstyr, som kan anvendes til intern undertrykkelse, jf. listen i bilag I, og som kun har til formål at støtte den ivorianske proces til reform af sikkerhedssektoren og til støtte eller brug for De Forenede Nationers operation i Côte d'Ivoire (UNOCI) og de franske styrker, der støtter dem.«
Artikel 2
Denne forordning træder i kraft på dagen for offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 10. juli 2012.

Labels: 3
18
15
5